**Lisa 1**

**Arboristi eetikaKOODEKS**

Käesolev eetikakoodeks on rahvusvahelise arboristide ühingu ISA (International Society of Arboriculture) poolt välja töötatud arboristieetika normide rahvuslikuks rakendusdokumendiks Eestis. Koodeksiga sätestatakse arboristi missioon, käitumisnormid, väärtushinnangud, hoiakud ja vastutus eluslooduse ees, ühiskonna ees ning üksteise ees.

**Arboristi missiooniks** on tagada oma tegevuse kaudu asulapuude (tiheasustusega aladel) hea tervis ja võimalikult pikk elukaar (eluiga), kujundamaks turvaline ja esteetiline elukeskkond inimestele ning säilitades võimalikult palju elupaiku teistele eluvormidele. Oma kutsele pühendunud arborist propageerib õigeid puuhooldusvõtteid ning arboristikutset igal võimalikul juhul oma eriala oma parimate tõekspidamiste ja oskuste vaimus.

**ARBORISTI KÄITUMISNORMID**

* Juhindub oma töös Eesti Vabariigis kehtivatest õigusaktidest, arboristi kutsestandardist ning arboristi eetikakoodeksist.
* Lähtub puuhooldusega seotud otsuseid tehes puu väärtusest, bioloogiast, tervislikust seisundist ja turvalisusnõuetest ning mitte oma ärihuvidest.
* On oma hinnangutes ja soovitustes objektiivne ja sõltumatu ning väldib kliendi era- ja/või ärihuvidest lähtuvate soovituste ja eksperthinnangute koostamist.
* Hindab objektiivselt oma erialaseid võimeid ning osutab teenuseid üksnes oma pädevuste ja võimaluste piires, soovitades vajadusel mõnd teist, pädevamat arboristi.
* Järgib puuhooldusega seotud otsuste langetamisel ning töötades tööohutuse ning tervisekaitse nõudeid, tagades nii iseenda kui kõigi teiste inimeste ja neile kuuluva vara turvalisuse.
* Kasutab oma kutsetunnistust eesmärgipärasel viisil (st, ei „müü“ oma nime ega kutsetunnistust hangetel, millel ta ise ei osale).
* Järgib õiglase ja ausa äritegevuse põhimõtteid.
* Suhtub aukartuse ja lugupidamisega puudesse kui elusorganismidesse ning puudega seotud teistesse eluvormidesse, vältides nende kergekäelist raiet, hävitamist või kahjustamist.
* Tegeleb pideva enesearendusega, et olla kursis arboristitööd mõjutavate keskkonnamuutustega ning valdkonna tehniliste arengutega.

**ARBORISTI VASTUTUS**

* Näeb ette oma tegevuse või tegevusetuse tagajärgi ning vastutab nende eest.
* Seab puu hooldusel eesmärgiks inimeste, nende vara ja ümbritseva keskkonna turvalisuse ning hooldatava puu jätkusuutlikkuse, tagades seejuures ka iseenese turvalisuse.
* Võtab teadliku vastutuse tagajärgede eest teistele eludele olukordades, kus tuleb teha valikuid.
* Mõistab avalikus ruumis töötamisega kaasneva vastutuse ulatust ning oma töökultuuri mõju arboristikutse mainele.